PREDLOG
2

Z A K O N
O DOPUNAMA ZAKONA O LOBIRANJU
Član 1.

U Zakonu o lobiranju („Službeni glasnik RSˮ, br. 87/18 i 86/19 – dr. zakon), u članu 30. stav 1. posle reči: „zakonaˮ dodaju se reči: „i o svakom kontaktu sa lobistom ostvarenom u toku lobiranjaˮ, a posle reči: „prijemaˮ dodaju se reči: „dopisa, odnosno dana ostvarivanja kontakta sa lobistomˮ.

Posle stava 7. dodaje se novi stav 8. koji glasi:

„Agencija objavljuje obaveštenja lobiranog lica iz st. 1. i 2. ovog člana na svojoj internet stranici, u roku od 15 dana od dana prijema obaveštenja, a organ javne vlasti na svojoj internet stranici bez odlaganja objavljuje i ažurira evidenciju iz stava 6. ovog člana.ˮ.

Dosadašnji st. 8. do 10. postaju st. 9. do 11. 

Član 2.

U članu 31. posle stava 2. dodaje se stav 3. koji glasi:

„Izveštaji iz st. 1. i 2. ovog člana objavljuju se na internet stranici Agencije, u roku od 15 dana od dana prijema izveštaja.ˮ.

Član 3.

Ovaj zakon stupa na snagu osmog dana od dana objavljivanja u „Službenom glasniku Republike Srbijeˮ.
O B R A Z L O Ž E NJ E
I. USTAVNI OSNOV ZA DONOŠENJE ZAKONA

Ustavni osnov za donošenje Zakona o dopunama Zakona o lobiranju sadržan je u odredbi člana 97. tačka 17. Ustava Republike Srbije, kojom je propisano da Republika Srbija uređuje i obezbeđuje druge odnose od interesa za Republiku Srbiju, u skladu sa Ustavom.

II. RAZLOZI ZA DONOŠENJE ZAKONA
U izveštaju Grupe država za borbu protiv korupcije Saveta Evrope (GREKO) za V krug evaluacije za Republiku Srbiju, sadržane su preporuke da kontakti između javnih funkcionera i lobista i drugih lica koja žele da utiču na proces donošenja odluka budu otkriveni javnosti.

U cilju ispunjavanja ove preporuke, a na inicijativu Agencije za sprečavanje korupcije, predložene su odgovarajuće dopune Zakona o lobiranju. 

III. OBJAŠNJENJE OSNOVNIH PRAVNIH INSTITUTA I POJEDINAČNIH
REŠENJA

Članom 1. Predloga zakona dopunjuje se odredba člana 30. stav 1.  Zakona o lobiranju, tako što se uvodi obaveza za javne funkcionere – lobirana lica, da o svakom kontaktu sa lobistom u toku lobiranja dostavljaju obaveštenje Agenciji za sprečavanje korupcije. 


Pored toga, u novom stavu 8. člana 30. Zakona o lobiranju  koji se predlaže, uvodi se, u cilju obezbeđivanja transparentnosti, obaveza kako za organ javne vlasti, tako i za Agenciju za sprečavanje korupcije, da objave na svojoj internet stranici sva obaveštenja vezana za lobiranje.   

Članom 2. Predloga  zakona dopunjuje se član 31. Zakona o lobiranju stavom 3. kojim se obavezuje Agencija za sprečavanje korupcije da na svojoj internet stranici objavi izveštaje o radu lobista. 

Član 3. Predloga zakona određuje stupanja zakona na snagu. 

IV. FINANSIJSKA SREDSTVA POTREBNA ZA SPROVOĐENJE ZAKONA

Za sprovođenje ovog zakona nije potrebno obezbediti finansijska sredstva u budžetu Republike Srbije.

PREGLED ODREDABA KOJIMA SE ZAKON O LOBIRANJU DOPUNJUJE
Obaveze lobiranog lica i organa vlasti
Član 30.

Lobirano lice dužno je da o prijemu dopisa iz člana 26. ovog zakona I O SVAKOM KONTAKTU SA LOBISTOM OSTVARENOM U TOKU LOBIRANJA sačini obaveštenje i da ga u roku od 15 dana od dana prijema DOPISA, ODNOSNO DANA OSTVARIVANJA KONTAKTA SA LOBISTOM dostavi Agenciji.

Agencija može od lobiranog lica da zahteva dostavljanje vanrednih obaveštenja o kontaktima koje je imao u toku lobiranja sa lobistom, odnosno neregistrovanim lobistom.

Obaveštenje iz st. 1. i 2. ovog člana sadrži ime i prezime lobiranog lica, podatke o njegovoj funkciji, zaposlenju ili radnom angažovanju, ime, prezime i prebivalište lobiste, odnosno naziv i sedište pravnog lica koje obavlja lobiranje, kao i druge podatke od značaja za obaveštavanje Agencije.

Agencija može koristiti podatke iz obaveštenja iz st. 1. i 2. ovog člana za potrebe provere tačnosti podataka navedenih u izveštaju o radu lobista.

Način podnošenja, bliža sadržina i obrazac obaveštenja iz st. 1. i 2. ovog člana uređuju se aktom direktora Agencije.

Organ vlasti dužan je da vodi evidenciju o lobističkim kontaktima za funkcionere koji su izabrani, postavljeni, imenovani, zaposleni ili na drugi način radno angažovani u tom organu.

Evidencija iz stava 6. ovog člana sadrži ime i prezime lobiranog lica, podatke o njegovoj funkciji, zaposlenju ili radnom angažovanju, ime, prezime i prebivalište lobiste, odnosno naziv i sedište pravnog lica koje obavlja lobiranje, kao i druge podatke od značaja za obaveštavanje Agencije.

AGENCIJA OBJAVLJUJE OBAVEŠTENJA LOBIRANOG LICA IZ ST. 1. I 2. OVOG ČLANA NA SVOJOJ INTERNET STRANICI, U ROKU OD 15 DANA OD DANA PRIJEMA OBAVEŠTENJA, A ORGAN JAVNE VLASTI NA SVOJOJ INTERNET STRANICI BEZ ODLAGANJA OBJAVLJUJE I AŽURIRA EVIDENCIJU IZ STAVA 6. OVOG ČLANA.

Bliža sadržina i način vođenja evidencije iz stava 6. ovog člana uređuju se aktom direktora Agencije.

Agencija vrši kontrolu sadržine i načina vođenja evidencije iz stava 6. ovog člana.

U slučaju kršenja obaveze iz st. 1, 2. i 6. ovog člana i člana 33. stav 2. tačka 3) i stav 3. ovog zakona, Agencija može lobiranom licu, odnosno odgovornom licu u organu vlasti izreći meru, u skladu sa zakonom koji uređuje sprečavanje korupcije, odnosno inicirati pokretanje disciplinskog postupka.

Izveštaj o radu
Član 31.

Lobista, odnosno pravno lice koje obavlja lobiranje dužni su da Agenciji dostave pismeni izveštaj o radu, najkasnije do 31. januara tekuće za prethodnu godinu.

Lobista, odnosno pravno lice za koje je doneto rešenje o brisanju iz registra, dužni su da, u roku od 15 dana od dana konačnosti rešenja, Agenciji dostave izveštaj o radu za period od podnošenja poslednjeg izveštaja do dana konačnosti rešenja.

IZVEŠTAJI IZ ST. 1. I 2. OVOG ČLANA OBJAVLJUJU SE NA INTERNET STRANICI AGENCIJE, U ROKU OD 15 DANA OD DANA PRIJEMA IZVEŠTAJA.

IZJAVA O USKLAĐENOSTI PROPISA
SA PROPISIMA EVROPSKE UNIJE
1. Ovlašćeni predlagač propisa: Vlada
    Obrađivač: Ministarstvo pravde 

2. Naziv propisa

Predlog zakona o dopunama Zakona o lobiranju
            Draft Law on Amendments to the Law on Lobbying

3. Usklađenost propisa sa odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum),:

a) Odredba Sporazuma koja se odnose na normativnu sadržinu propisa,

            Naslov VII. – PRAVOSUĐE, SLOBODE I BEZBEDNOST, u okviru kojeg je član  80 - Jačanje institucija i vladavine prava
b) Prelazni rok za usklađivanje zakonodavstva prema odredbama Sporazuma,

Odredbama Sporazuma nije dat poseban rok za usklađivanje, već se usklađivanje vrši u skladu sa opštim rokom u skladu sa članom 72. Sporazuma.

v) Ocena ispunjenosti obaveze koje proizlaze iz navedene odredbe Sporazuma,

             U potpunosti ispunjava.

g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma,

d) Veza sa Nacionalnim programom za usvajanje pravnih tekovina Evropske unije.

/-
4. Usklađenost propisa sa propisima Evropske unije:

a) Navođenje odredbi primarnih izvora prava Evropske unije i ocene usklađenosti sa njima, 

b) Navođenje sekundarnih izvora prava Evropske unije i ocene usklađenosti sa njima,

v) Navođenje ostalih izvora prava Evropske unije i usklađenost sa njima, 

g) Razlozi za delimičnu usklađenost, odnosno neusklađenost,

d) Rok u kojem je predviđeno postizanje potpune usklađenosti propisa sa propisima Evropske unije. 


- /

5. Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost treba obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizilazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe Direktive).


- Ne postoje propisi Evropske unije sa kojima je potrebno obezbediti usklađenost.
6. Da li su prethodno navedeni izvori prava Evropske unije prevedeni na srpski jezik?


- /

7. Da li je propis preveden na neki službeni jezik Evropske unije?


-  Ne
8. Saradnja sa Evropskom unijom i učešće konsultanata u izradi propisa i njihovo mišljenje o usklađenosti.


-/ 


